Hyundai stel splinternuwe Grand i10 bekendHyundai het gister vir ons sy spiksplinternuwe Grand i10 gewys. ŉ Oulike A-segment buksie in die intree-segment. Die Grand i10 word in een van Hyundai se twee aanlegte in Indië gebou. Die Grand i10 sit nou in hul reeks tussen die Atos en die i20 en sodoende het Hyundai nou ŉ opsie in elke prysklas tussen R169 500 en R323 900. Die nuwe Grand i10 het ŉ oulike en modieuse ontwerp. Dit lyk vir my na ŉ mengsel van die vorige Grand i10 en die Atos… glad nie ŉ probleem nie. Aan die binneruim het die paneelbord ŉ puik ontwerp en laat die Grand i10 na ŉ beter gehalte produk voel as die prysklas waarin hy meeding. Die raakskerminligtingstelsel bied CarPlay en Android Auto. Verder is daar elektriese vensters vir al vier deure, lugreëling, kragstuur, ŉ sentrale sluitstelsel, twee lugsakke en Isofix. Heel volledig, veral in dié segment. Die Grand i10 is beskikbaar met twee enjins – ŉ atmosferiese 1,0 driesilinder- of 1,2 viersilinderpetrolenjin. Die 1,0 bied 49 kW en 94 Nm. Dít is die model waarmee ons gister gery het – en hy is heeltemal piekfyn – selfs op die platorand. Die 1,2 bied 61 kW en 114 Nm… ŉ redelike voordeel bó die 1,0. Albei enjins is beskikbaar met óf ŉ vyfspoed handrat of vierspoed-wringkragomsitter outomatiese ratkas. Dit is dus die goedkoopste tjorrie op die mark met ŉ behoorlike outomatiese ratkas in plaas van ŉ AMT geoutomatiseerde handrat. Op die pad toer die Grand i10 lieflik stil en piekfyn op die snelweg. Sterk wind kan die Grand i10 ŉ bietjie rondwaai – maar dit is heeltemal te verstane in dié gewigsklas. Dit is heeltemal maklik om die Grand i10 op te som. Hyundai het homself al goed gevestig in die Suid-Afrikaanse mark. Die produkte is eerlik en betroubaar sonder om belaglik duur te wees. Die reeks lyk só: Die reeks word gedek deur ŉ 5 jaar/ 150 000 km voertuigwaarborg en 7 jaar/ 200 000 km dryfstelselwaarborg en ŉ 1 jaar/ 15 000 km diensplan. Ons sal weer tyd met die Grand i10 deurbring en hom dan met sy mededingers vergelyk.